רוב משחקי ההישרדות-אימה מתרחשים בחללים סגורים ובסביבות חשוכות
**הישרדות-אימה** היא תת-סוגת משחקי וידאו של משחקי פעולה בהשראת ספרות האימה, אשר מתמקדת בהישרדות השחקן. בעוד ניתן למצוא לחימה במשחקים אלו, היא עלולה להיות שונה ממשחקים אחרים בכך שהשחקן עלול לחוש חלש יותר בשל הגבלות בתחמושת, בריאות, מהירות וכו'. חקירת האזור היא חלק משמעותי גם כן מהמשחקיות, כמו גם פתירת חידות שונות. במשחקים אלו ניתן למצוא ייצוג ברור לסגנון האימה באווירה האפלה ובתקיפות מהירות וחזקות שנועדות להבהיל.

המונח "הישרדות-אימה" שימש לראשונה בהוצאה היפנית המקורית של Resident Evil ב-1996, שלקח השראה ממשחקי אימה קודמים כמו Sweet Home מ-1989 ו-Haunted House. מאז השם נטבע עבור משחקים בעלי משחקיות דומה. ב-2005 חל שינוי בסוגה כאשר במשחק Resident Evil 4 החלו לשלב יותר ויותר מאפיינים ממשחקי הפעולה והיריות בגוף ראשון ושלישי. צעד זה גרם לפיצול הדעה הכללית לגבי שם הסוגה, כאשר הוצע רבות לפצל את הסוגה למשחקי "הישרדות-אימה" ומשחקי "אימה-פעולה". בדרך זו או אחרת, ניתן לראות בבירור את סוגת האימה בשני סוגי המשחקים.

משחקיות
-------

בסוגה זו ניתן למצוא מגוון סגנונות של משחקיות המשתמשים בעלילה ובאווירה מטילת אימה. בין הסגנונות ניתן למצוא בעיקר: פעולה, יריות בגוף ראשון, יריות בגוף שלישי ופלטפורמה. בין הסוגות השונות הבדלים במאפיינים בסיסיים, אך משחקי האימה חולקים ביניהם מאפיינים דומים.

### אווירה קודרת

האווירה במשחקים אלו היא גורם משפיע וחשוב להגדרת הסוגה. בעוד ניתן למצוא משחקים צבעוניים, בהירים ועליזים בסוגות השונות, משחקי האימה נוקטים לרוב בבחירת סביבות קודרות וחשוכות, כמו גם עלילה מאיימת שנועדה להפחיד ולהתל בשחקן - כפי שניתן למצוא בספרות האימה. האווירה מתבטאת בסגנון העיצוב של המשחק - החל מאויבים מעוותים ועד לשחקן חבול ופצוע. ניתן לחוש בה גם בעיצוב השמע שכולל מוזיקה שקטה או חוסר מוזיקה בכלל. אותה האווירה נועדת להשרות לשחקן תחושה תמידית שדבר מה אינו כשורה, ומהווה בסיס לאותן התקיפות המבהילות.

### הגבלות

במשחקי האימה המטרה היא לגרום לשחקן להרגיש חשוף, חסר הגנות ומפוחד כמו בהישרדות אמיתית. על מנת להשרות תחושה זו לרוב רמת התחמושת והבריאות של השחקן מוגבלות, כמו שאר משאבים. בין המשחקים בתחום ישנם הבדלים ברמת ההגבלות על מנת לנסות ולהתאים באופן מיטבי את רמת הקושי ותסכול השחקן, כך שיישאר האיום ההישרדותי אך המשחק עדיין יהיה מהנה לשחקן.

### אלימות

במשחקים אלו לרוב מוטמעת אלימות כבסיס כל הפעולה. באלימות זו משולבים לעיתים קרובות יצורים מוטנטיים בעלי מאפיינים גופניים רבים שנועדים לגרום לתחושת גועל לצופה בהם. אותה האלימות מתבטאת לרוב גם בשפה גסה ודם רב. על אותה האלימות נמתחת לעיתים קרובות ביקורת מצד גורמים רבים ושונים - שקוראים להפסקת מכירת משחקים אלו, או לאכיפת מגבלות הגיל שעליהם.

היעלמות הסוגה
-------------

עם יציאת המשחק המוביל בתחום Resident Evil 4 ב-2005, ניתן היה לראות שינויים רבים באופן המשחקיות. עיתונאים רבים ושחקנים הכריזו על כך כ"מות הסוגה" ועל היכחדותה ופינוי המקום לסוגת "אימת פעולה". אך לאחרונה, עם משחקים כמו DayZ, SOMA, Pacify, "בנדי ומכונת הדיו", סדרת "Outlast" ו-Maere, ניתן לומר שמשחקי המחשב חוזרים לתחום.

ראו גם
------

* משחקי עולם פתוח
* משחק פעולה-הרפתקאות

הערות שוליים
------------

1. ↑  IGN.com - "Resident Evil: Survival Horror vs. Action"
2. ↑  GameTrailers.com - "Here's Why Resident Evil Moved Away From Survival Horror"
3. ↑  gameskinny.com - "The Downfall of Survival Horror Games"
4. ↑  gamerevolution.com - "Survivle Horror vs. Action Horror"
5. ↑  אודי יוגב, משחקי השבוע: אימה ביזארית, באתר ynet, 29 באפריל 2013
6. ↑  Bloody-disgusting.com- "6 Unforgettable jump scares in video games!" http://bloody-disgusting.com/news/3216607/6-unforgettable-jump-scares-in-video-games
7. ↑  Gamefront.com - "Is Survival Horror dead or just sleeping?"
8. ↑  commonsensemedia.org - "Horror Games Violance Review"
9. ↑  DayZ" http://www.popmatters.com/post/178547-day-z-putting-survival-and-horror-back-in-the-survival-horror-genre"
10. ↑  ""Maere

| סוגות משחקי וידאו |
| --- |
| משחקי פעולה | משחק מכות (Hack and slash) • משחק לחימה • משחק פלטפורמה • משחק יריות (משחק ירי בגוף ראשון • Shoot 'em up • משחק יריות טקטי • משחק ירי בגוף שלישי • משחק באטל רויאל) |  |
| משחקי פעולה-הרפתקאות | משחק דמוי GTA • משחק התגנבות • משחק מטרוידבניה • משחק הישרדות אימה |
| משחקי הרפתקה | משחק הרפתקאות גרפי • סיפורת אינטראקטיבית • סרט אינטראקטיבי • רומן חזותי |
| משחקי תפקידים | ARPG • Dungeon crawler • משחק תפקידים המוני ברשת • משחק תפקידים טקטי |
| משחקי אסטרטגיה | משחק אסטרטגיה בזמן אמת • משחק מלחמה • זירת קרב מרובת משתתפים |
| משחקי סימולציה | סימולציות ניהול ובנייה (משחקי בניית ערים) • סימולציות חיים (סימולטור אינטראקציות חברתיות • משחק אלוהות) • סימולציות רפואיות • סימולציות דייטים • משחק ספורט • משחקי סימולציית כלי רכב (סימולציות טיסה • סימולציות טיסה בחלל • סימולציות מרוצים • משחקי מרוצי קארטינג • סימולציות רכבות • סימולציות נהיגה) |
| סוגות אחרות | משחק חשיבה • משחק היגיון • משחק חינוכי • משחק מבוך • משחק התעמלות • משחק מוזיקלי • משחק ארטילריה • משחק חברה |
| כללי | היסטוריה של משחקי הווידאו • משחק מחשב • משחק ארקייד • משחק מובייל • משחק רשת (משחק דפדפן • משחק רשת מרובה משתתפים • משחק רשת חברתית) • משחק מבוסס טקסט |